สิทธิลดภาษีปีนี้ เต็มที่... นาทีสุดท้าย
เรียกว่า ทำให้ตาลุกวาว กระเป๋าเงินร้อนวูบวาบ อยากจะควักกระเป๋ากันเต็มแก่ หลังจากรัฐบาลสวมหมวกซานต้ามอบ
26 ธ.ค. 2558

โดย...สวลี ตันกุลรัตน์ [email protected]
เรียกว่า ทำให้ตาลุกวาว กระเป๋าเงินร้อนวูบวาบ อยากจะควักกระเป๋ากันเต็มแก่ หลังจากรัฐบาลสวมหมวกซานต้ามอบ “สิทธิลดหย่อนภาษี” ส่งท้ายปี 2558  
และในปลายปีนี้ยังเป็นการสิ้นสุด “สิทธิพิเศษทางภาษี” อีก 2 รายการด้วย นั่นคือ สิทธิลดหย่อนภาษีเพื่อการท่องเที่ยวในประเทศ และเงื่อนไขการถือครองกองทุนรวมหุ้นระยะยาว (LTF)
เพราะฉะนั้นมาสรุปหลักใหญ่ใจความของสิทธิประโยชน์ทางภาษีทั้งสามรายการกันก่อนจะหมดเวลา 
- เที่ยวทั่วไทย
สิทธิลดหย่อนภาษีเพื่อการท่องเที่ยวในประเทศ ที่เริ่มกันมาตั้งแต่ 16 ธ.ค. 2557 จะหมดสิ้นสุดในวันที่ 31 ธ.ค. 2558 นี้แล้ว
เงื่อนไขที่จะได้สิทธิลดหย่อนจากการเที่ยวทั่วไทย ยังเหมือนเดิม คือ ต้องเป็นค่าใช้จ่าย 2 รายการนี้ ได้แก่
1) ค่าที่พักในโรงแรมที่จดทะเบียนประกอบกิจการโรงแรมถูกต้องตามกฎหมาย
2) ค่าบริการให้แก่ผู้ประกอบธุรกิจนำเที่ยวและมัคคุเทศก์ ที่ได้รับใบอนุญาตตามกฎหมายว่าด้วยธุรกิจนำเที่ยวและมัคคุเทศก์
ค่าใช้จ่ายในหมวดนี้สามารถนำมาลดหย่อนได้ตามที่ใช้จ่ายจริง (ตามที่ระบุไว้ในใบเสร็จ ใบกำกับภาษีที่มีชื่อของเรา) แต่ไม่เกิน 1.5 หมื่นบาท
- ช็อปกระจาย
ช่วงเวลาสั้นๆ แค่ 7 วัน ระหว่างวันที่ 25-31 ธ.ค. 2558 เท่านั้นที่จะช็อปกระจายได้สิทธิลดหย่อนภาษี แต่ไม่ใช่ว่าจะช็อปกระจายได้ทุกอย่าง เพราะในเงื่อนไขการลดหย่อนจะต้องเป็น “การซื้อสินค้าหรือชำระค่าบริการจากผู้ประกอบการจดทะเบียนภาษีมูลค่าเพิ่ม” เท่านั้น
เพราะฉะนั้น อะไรที่เสียภาษีมูลค่าเพิ่ม 7% และสามารถออก “ใบกำกับภาษีเต็มรูปแบบ” และไม่อยู่ในรายการสินค้าที่ยกเว้น (เช่น เหล้า บุหรี่ น้ำมันรถ) ก็เข้าเงื่อนไข
เพียงแต่ในใบกำกับภาษีเต็มรูปแบบต้องระบุชื่อ นามสกุล และที่อยู่ของเราให้ชัดเจน โดยต้องมีชื่อเราเพียงคนเดียว เพราะถ้ามีชื่อผู้ซื้อร่วมกันหลายคนจะใช้ไม่ได้
สำหรับค่าบริการต่างๆ นอกจากจะต้องจ่ายเงินกันภายในสิ้นปีนี้แล้ว การบริการก็จะต้องเกิดขึ้นภายในสิ้นปีนี้ด้วย จะจ่ายล่วงหน้าแล้วไปใช้บริการในปีหน้าไม่ได้
เมื่อรวมค่าใช้จ่ายทั้งหมดแล้ว สามารถนำมาลดหย่อนได้ตามที่ใช้จ่ายจริง แต่ไม่เกิน 1.5 หมื่นบาท
ในกรณีที่เป็นค่าใช้จ่ายที่ “คาบเกี่ยว” หรือเป็นรายการที่สามารถใช้สิทธิลดหย่อนภาษีเพื่อการท่องเที่ยวได้ ก็ต้องเลือกใช้สิทธิแค่อย่างใดอย่างหนึ่ง
แต่ถ้าใช้สิทธิลดหย่อนท่องเที่ยวเต็มเพดาน 1.5 หมื่นบาทแล้ว ก็สามารถนำส่วนเกินมาใช้สิทธิลดหย่อนค่าซื้อสินค้าและบริการได้ แต่ต้องแยกใบกำกับภาษี 2 ใบ เพื่อแยกสิทธิลดหย่อนออกเป็น 2 รายการ
- ให้เงินทำงาน
แม้ว่าสิทธิลดหย่อนภาษีจากการลงทุนใน LTF จะได้รับการต่ออายุไปถึงสิ้นปี 2562 แล้ว แต่เงื่อนไขหนึ่งจะเปลี่ยนในสิ้นปีนี้ นั่นคือ ระยะเวลาการถือครองหน่วยลงทุนที่จะทำให้ไม่ผิดเงื่อนไขสิทธิประโยชน์ทางภาษี
เพราะหากเป็นการซื้อหน่วยลงทุนภายในวันที่ 31 ธ.ค. 2558 สามารถถือครองหน่วยลงทุนเป็นเวลา 5 ปีปฏิทิน หรือที่คำนวณกันง่ายๆ ว่า 3 ปี 2 วัน (ถ้าซื้อหน่วยลงทุนวันสุดท้ายของปี 2558 และไปขายวันแรกของปี 2562)
แต่ถ้าเป็นเงินลงทุนตั้งแต่วันที่ 1 ม.ค.-31 ธ.ค. 2562 จะต้องยืดเวลาการถือครองออกไปเป็น 7 ปีปฏิทิน หรือ 5 ปี 2 วัน นานขึ้นอีก 2 ปี 
คนที่ซื้อ LTF ปลายปีนี้ นอกจากจะต้องถือไว้ไม่กี่ปีแล้ว ยังได้ราคาถูกอีกด้วย เพราะถ้านับตั้งแต่ต้นปีมาจนถึงวันที่ 24 ธ.ค. 2558 ดัชนีตลาดหลักทรัพย์แห่งประเทศไทย ลดลงไปแล้ว 14.26%
ขณะที่ผลตอบแทนย้อนหลัง กองทุน LTF ติดลบเฉลี่ย 9.09% โดยกองทุนที่ติดลบมากที่สุดลบไปถึง 19.76% ยิ่งติดลบมากก็หมายถึงลดราคาลงมามาก และถ้าเชื่อว่าในอีก 5 ปีข้างหน้าตลาดหุ้นไทยและกองทุนจะทำกำไรได้ดีกว่านี้ ก็ต้องไม่พลาดที่จะลงทุน
- มีเงินน้อยใช้สอยให้คุ้มค่า
มาถึงวันนี้ก็เหลืออีกแค่ 6 วันหรรษาเท่านั้น... เพราะฉะนั้นก็สองมือล้วงกระเป๋า สองเท้าก้าวออกไป เที่ยวทั่วไทย ช็อปกระจาย และให้เงินทำงาน กันเถิดเรา
แต่อย่าคิดแต่จะประหยัดภาษีจนลืมนึกถึงเงินที่มีอยู่ในกระเป๋า เพราะแต่ละรายการจะจ่ายเป็นเงินสด หรือใช้บัตรเครดิต ผ่อนชำระก็ได้ ไม่มีข้อห้าม
แค่ต้องห้ามใจ ไม่อย่างนั้น ความหวังจะประหยัดภาษี แค่ไม่กี่ร้อยไม่กี่พันบาท อาจทำให้กลายเป็นหนี้กันข้ามปีก็ได้ เพราะฉะนั้นควรจ่ายเฉพาะสิ่งที่จำเป็นจริงๆ แล้วมองว่า สิทธิลดหย่อนภาษีเป็น “ของขวัญ” เล็กๆ น้อยๆ ที่ได้จากรัฐบาล
และต้องไม่ลืมว่ากว่าจะได้เงินคืนก็ต้องรอปีหน้า หลังจากยื่นแบบแสดงรายการเสียภาษีเงินได้บุคคลธรรมดา ปี 2558 เรียบร้อยแล้วเท่านั้น